《挽邵夫人词》
宋代·陈舜俞

丹阳门第三朝贵，乐寿丝纶五色开。
有助清郎终盛誉，得怜诸子尽高才。
兰凋北畹香犹在，水向东溟逝不回。
原上送车无数目，日西风雨转徘徊。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。